Villum Christensen (LA), 2017-04-04:
For at man kan nedbringe antallet af fossilt drevne personbiler, er det naturligvis afgørende, at teknologien udvikler sig.
Den teknologi, som er tilgængelig i dag for elbiler, opfylder ganske enkelt ikke de krav, den almindelige bilist har til rækkevidde og økonomi.
Jeg tror, det er ungefær det dobbelte, det koster at producere en elbil.
Der sker selvfølgelig en rivende udvikling inden for både elbiler og brændselscellebiler, og den udvikling skal vi selvfølgelig understøtte.
Den frie konkurrence er sikret bl.a. ved at indfase el- og brændselscellebiler i registreringsafgiften.
Vi så naturligvis gerne registreringsafgiften fjernet helt, både for benzin- og dieselbiler og for el- og brændselscellebiler.
Derigennem ville det blive muligt for helt almindelige familier enten at udskifte deres gamle bil med en ny og meget mere grøn bil eller måske at gå over til en elbil.
Det er godt både for miljøet og for den enkelte familie.
Så langt er vi dog ikke nået endnu, så når det nu skal være, bør staten i hvert fald ikke favorisere en bestemt teknologi frem for en anden, da det sætter en bremse for konkurrencen og hindrer udviklingen.
Et godt eksempel på det er jo det, vi så i Tyskland, hvor man havde så attraktive ordninger for solceller, at producenterne havde mere travlt med at hive solcellerne ned fra hylderne og få dem solgt end at få udviklet industrien – med det resultat, at alle arbejdspladserne røg til Kina.
Nu produceres solcellerne i Kina, og så har man nogle rigtig dyre solceller på tagene i Tyskland.
Det er i hvert fald et godt eksempel på, hvad der sker, når man sådan meget specifikt subsidierer en bestemt teknologi.
Ved at man forærer markedet til elbilfabrikanterne, bremses udviklingen, fordi fabrikanterne ikke har et incitament til at forbedre deres produkt, akkurat ligesom med solcellerne.
Man bør som regering også føre en teknologineutral politik på området frem for at tvinge en bestemt teknologi ud af markedet.
Vi aner simpelt hen ikke, hvordan teknologien ser ud om 10 år.
Den teknologi, der er på markedet nu,
er stadig meget ny og ikke gennemtestet, hvorfor den er meget dyr, som vi har været inde på.
Der er dog også en helt grundlæggende diskussion om, hvor meget staten skal blande sig i den almindelige danskers hverdag.
Det skal simpelt hen ikke være velbetalte medlemmer af den danske kulturelite i København, som skal diktere, hvilken bil en tømrerlærling i Hvide Sande skal køre i.
Sådan kunne man i hvert fald udtrykke det.
Det kan godt være, at forslagsstillerne fra Enhedslisten, Radikale, SF og Alternativet har råd til at køre i en Tesla, men jeg skal hilse og sige, at det ikke er virkeligheden for langt, langt de fleste danskere.
Når teknologien er klar, skal danskerne nok tage elbilen til sig – det er jeg overbevist om – også selv om det ikke er noget, vi sådan ligefrem dikterer herinde fra Christiansborg.
Derfor giver det heller ikke mening, at regeringen skulle gennemføre endnu en stor omfangsrig analyse.
Jeg tror, man siger, der skal være 1 million elbiler i 2030, og at det vil koste omkring 3,5 mia. kr. Så der er altså regnet på det.
Der er også regnet på CO2.
Så jeg tror egentlig ikke, at det er analyser, man mangler.
I Energistyrelsen arbejder man på fuldt tryk med analyser og har gjort det siden 2012, hvor energiforliget blev vedtaget.
Det siger sig selv, at vi ikke kan støtte forslaget.
Vi synes ikke, der er behov for det.